Lene Jensen (S), 2004-12-16:
Tidligere i dag vedtog et flertal i Folketinget L 3, som kort fortalt handlede om, at unge, der henvender sig på en produktionsskole, ikke længere skal kunne optages med det samme.
Det her lovforslag handler om den måde, produktionsskolerne bliver finansieret på, og det erklærede mål med det er, at der ikke skal være så mange på produktionsskolerne, som der er i dag.
Lovforslaget vil betyde, at det bliver langt dyrere at gå på en lille skole frem for på en større, og det vil også betyde, at kommuner, der har valgt at prioritere at have en produktionsskole, straffes økonomisk.
Det er mig komplet uforståeligt, at det her lovforslag skal have sådan nogle konsekvenser, og jeg må sige, at lovbehandlingen i vores udvalg har været farceagtig.
Jeg har godt nok ikke været i Folketinget i hverken 30 år, 20 år eller 10 år.
Jeg har været her i 3 år, men jeg har altså ikke i de 3 år oplevet noget lignende, hvor det i den grad har knebet med at hive svar ud af ministeren og hendes folk, og hvor de svar, vi har fået, har været så svære at tyde, at vi i flere omgange har måttet spørge ind til de selv samme svar for at få et overblik over, hvad det egentlig er, der skal til at foregå.
Nu har vi så, tror jeg nok, hvis jeg ellers læser det rigtigt, de faktuelle oplysninger, men logikken mangler altså stadig.
Hvorfor skal et nyt finansieringssystem betyde, at Københavns Kommune scorer 1 mio. kr., mens f.eks. Nykøbing-Falster Kommune skal af med 200.000 kr.?
Hvorfor skal en lille kommune som Svinninge af med op imod 0,25 mio. kr.?
Jeg forstår ikke, hvor logikken er, og jeg forventer, at ministeren i dag fortæller os, hvordan hendes verden ser ud, hvor logikken er henne for hende.
Jeg forventer også, at ordførerne fra regeringspartierne og fra Dansk Folkeparti kan svare på, hvorfor de ikke støtter det ændringsforslag, som vi har stillet.
Det går nemlig ud på at ligestille de kommuner, som har produktionsskoler, med kommuner, som ikke har prioriteret dette.
Igen: Hvor er logikken?
Hvorfor skal det være dyrere for en kommune, der rent faktisk har en produktionsskole, at sende en elev derhen, end det skal være for en kommune, der ikke har en produktionsskole?
Jeg vil også gerne spørge de samme partier, herunder især Dansk Folkeparti, om man overhovedet ikke er bekymret for, at det her lovforslag faktisk vil føre til lukning af de små produktionsskoler i yderområderne.
Her har man opgjort, at mindst ti skoler vil være decideret truet af lukning som følge af det her forslag.
Jeg nævner lige, hvor de her skoler ligger, til almindelig orientering for Tingets høje medlemmer, som jo er valgt ud over landet: Det er Kongerslev, det er Skagen, det er Kjellerup, det er Hanstholm, det er Lemvig, det er Sydthy, det er Arden, det er Ringkøbing, det er Middelfart, det er Møn, og det er Ravnsborg.
Alle sammen områder i øvrigt, der hverken er kendetegnet ved at være rige eller centralt placeret.
Jeg husker, at bl.a. Dansk Folkepartis ordfører, fru Louise Frevert, sagde, at hvis det virkelig kunne være rigtigt, måtte vi se på det.
Nu har vi set på det, og hvad er der kommet ud af det?
Hvor er den omsorg blevet af?
Det går jeg ud fra at vi får en forklaring på her i dag.
Når alt kommer til alt, er det faktisk ikke skolerne og kommunerne, jeg er mest bekymret for, selv om det måske kan lyde sådan.
Det er de unge mennesker.
Det er dem, som har brug for de her muligheder, også selv om de bor i Ravnsborg eller på Møn.
Det er dem, som ikke har ret mange andre muligheder.
Det her indskrænker mulighederne, og man kunne jo fristes til at kalde regeringens politik netop det.